Perd loop in sirkels, deur drade | Landbou
Perd loop in sirkels, deur drade
"My perd loop in sirkels en deur heinings. Wat kan die oorsaak wees?" vra 'n leser.
My perd loop in sirkels en deur heinings. Kan dit plantvergiftiging wees en wat kan u aanbeveel? Die perd lyk soms of hy dronk is. Kan dit moontlik veroorsaak word deur bosluise? – Gert Odendaal (gert@ecac.co.za)
Beste Gert. Die perd wys senu-simptome en dit is baie ernstig. Daar kan verskeie redes wees vir dié gedrag. Buiten die infeksiesiektes, soos herpes-virus is daar ook sekere gifstowwe wat dié tekens kan veroorsaak. Senecio of die sogenaamde dunsiektebossie veroorsaak lewerskade in perde. As gevolg van die lewerskade kan sekere gifstowwe nie uitgeskei word nie en dit tas weer die brein aan. Ons sien dan dat perde vermaer, doelloos rondloop en dom voorkom. Uiteindelik vrek hulle.
Indien perde swambesmette mielies gevreet het, kan hulle ook senusimptome wys. Dit word veroorsaak deur die swam Fusarium verticillioides wat op mielies groei. Jy het ongelukkig nie meer inligting gegee om 'n nader diagnose te maak nie. Dit is belangrik dat jy 'n veearts kontak wat gereeld met perde werk.